Kan bli null nordmenn i lerdueskyting i OL for første gang siden 1988
Onsdag og torsdag har 2008-helten Tore Brovold, samt Tom Beier Jensen og Ole Eilif Undseth sin siste mulighet til å kvalifisere seg. Da er det VM, og europeerne har sin siste sjanse til å sikre såkalt kvoteplass til Rio. Kvoteplass betyr at landet som skytteren representerer får en OL-plass, men at nasjonen selv bestemmer hvem som skal få selve Rio-billetten. Tore Brovold skjøt til sølv i 2008 og kom til finalen også i London-OL, men har ikke lykkes med å skaffe Norge – og dermed trolig seg selv – kvoteplass. VG kunne i vinter avsløre at skytterforbundet ikke klarte å bli enige om hvem som skulle bli landslagstrener i skeet – og løsningen ble å ansette begge kandidatene, Harald Jensen og Per Bjørnar Moen, i 50 prosent stilling hver. Jensen er tidligere verdensmester og norsk deltager i fem OL fra 1992 til 2008, mens Moen har vært trener for suksessrike Brovold. Olympiatoppen Dag Kaas er ikke enig i at bråket i lerduemiljøet er årsaken til at Norge eventuelt skulle stå uten skeetskytter i OL denne gang: – De har samarbeidet bra. De har hatt dette opplegget også tidligere. Nå samarbeider de bra, men har hatt en del stang ut, sier Kaas til VG. Han forteller at Tom Beier Jensen og Tore Brovold ble henholdsvis 6 og 7 i EM – og det ble delt ut OL-plass til og med nummer fem. – Her hjemme er det Ole Eilif Undseth som har vært best, så det er helt åpent hvem av de tre som eventuelt kan skaffe Norge kvoteplass. Dag Kaas mener også at reglene er spesielle når Norge tok lag-sølv i EM, men likevel ikke har en eneste OL-plass. – Men disse reglene må vi selvfølgelig forholde oss til. Tore Brovolds trener Per Bjørnar Moen sier at 2008-helten ikke har gitt opp. – Motivasjonen er det ikke noe galt med. Tore står på og har ikke gitt opp, selv om vi er litt på hæla nå. – Men det er ikke lett å skyte seg til kvoteplasser. Det er mange nasjoner som satser knallhardt. – Bør opplegget rundt de norske lerdueskytterne endres? – Det skal vi evaluere når dette er over.
For første gang på 28 år risikerer Norge å stille uten lerdueskyttere i neste års OL. lerdueskyttere i neste års OL.